Mèsego Stati Unii del Mèsego El Mèsego , ufisalmente i Stati Unii Mesegani , el ze na demokrasia raprezentativa konponesta da trenta-do entità federative . Drio de ła Kostitusion mesegana ła sede dei poderi de ła federasion e kapitałe del Stato ła ze Sità del Mèsego. El stato el ciapa ła parte meridionałe de l'Amèrika setentrionałe, e ła parte setentrionałe de l'Amèrika Latina. El Mesego el ze delimità a nord dal konfin ko i Stati Unii d'Amèrika, a est dal golfo del Mèsego e dal Mar dei Karàibi, a sud-est dal Belize e dal Guatemała e a òvest da l'Osèano Pasìfego. Ko na superfise de 1.972.550 km² el Mèsego el ze el 14º stato pì estendesto del mondo e ko pì de 129.976.000 persone, oltre ke èsar el 10º stato pì popołà del mondo, e anka el stato ispanòfono pì popołà e el sekondo stato katòłego dopo del Braziłe. El spagnolo el ze parlà in Mèsego ko tante łéngue indìzene, ufisalmente rekonoseste. L'insediamento uman in sto teritòrio el deriva da sirka undazemiłe ani fa e da kel momento i se ga susevio svariai pòpułi, sia agrikultori de ła Mezoamerika sia nòmadi. Dopo de ła konkuista spagnoła el Mesego el ga takà ła so lota par l'indipendensa pulìtega inte el 1810. Dopo par kuazi un sèkolo el stato el ze sta koinvolto inte na sèrie de guere interne e d'invazion foreste ke łe ga gavesto na forte influensa in tuti i ànbiti de ła vita mesegana. Par ła major del parte del XX sekolo se ga asistio a un perìodo de forte krésita ekonòmega inte el kontesto de na politega dominada da un ùgnoło partio pułìtego. Par vołume de prodoto interno lordo nomenałe el Mèsego el ze konsiderà ła kuatordèzema ekonomia mondiałe. Tutavia ła destribusion de ła rikesa ła ze estrimamente dezomozènea, tanto ke i ìndazi de desvilupo uman i połe variar grandamente intrà zone e zone del stato. Per na bona parte del XX sèkolo ła principale fonte de rikesa del paeze el ze sta el petrojo, anka se el procedimento de industrializasion del stato el ga permetesto ła difarensiasion de l'ekonomia. Ła emigrasion de lavoratori mesegani verso altri paezi łe ze kreseste ano par ano e łe raprezenta el 3% del PIL kostituindo na inportante fonte de vałuta èstera par el paeze, de fianko ai proventi de łe esportasion de petrojo e del turismo. Dopo ke el ze sta ciapà Pablo Eskobar ła lota par el kontroło de łe vie de ła droga par i Stati Unii d'Amèrika traverso el Mesego łe ga produzesto na vera e pròpia guera sivile intrà i vari kartełi de ła droga, ke ła ga portà inte i ani a pì de 100.000 morti. El Mèsego el ze na potensa rejonale e uno dei kuatro paezi de l'Amèrika Latina insieme col Cile, ła Kolónbia e ła Kosta Rika a èsar menbro de l'Organizasion par ła kooperasion e el sviłupo ekonòmego . Ko na popolasion de kuazi 130 milioni de abitanti, el Mèsego el ze ła dèzema nasion pì popolada del mondo e ła ze, suito dopo el Brazile, el Paeze pì popolà de l'Amèrica Latina. El 60% de ła popolasion ła ze kostituia da metisi, de disendensa smisiada eoropea e indìzena. I amerindi, apartegnenti a vàrie nasion indìzene , i raprezenta el 20% dei mesegani. El 16% dei abitanti el ze invese de orìzane eoropea, soratuto spagnołi, anca se ghe ze prezenti vèneti, italiani, fransezi, todeski, połaki, rusi e inglezi. I Vèneti inte ła seconda metà de l'Otozento i ghea kreà rakuante kołònie onkora ezistenti, cofà Cipilo, arente de Puebla). El restante 4% de ła popolasion ła ze fata da afrikani, ebrei, arabi, turki, cinezi e japonezi.